Oikeusministeriölle

Suomen Perimistoimistojen Liitto ry:n lausunto pikaluotto 2011 –työryhmän mietinnöstä

Yleistä

Suomen Perimistoimistojen Liitto ry:n jäsentoimistot hoitavat 90 – 95 % Suomessa tapahtuvasta, ulkoistetusta yksityisoikeudellisten saatavien perintätoiminnasta. Yhdistyksen jäsentoimistojen osuus riidattomien saatavien haastehakemuksista Suomessa on ollut vuosittain noin 60 % - 70 %. Suurin osa yhdistyksen jäsentoimistojen tuomioistuimiin toimittamista haastehakemukista on toimitettu käräjäoikeuksiin sähköisesti 
Santra – yhteyden kautta jo vuodesta 1993 lukien. 

Kuluttajan luottokelpoisuuden arviointi

Työryhmän tulisi sisällyttää ehdotukseen maininta positiivisen luottotietorekisterin tarpeellisuudesta. Positiivinen luottotietorekisteri on tehokkain tapa torjua ja vähentää velkaongelmia. On syytä muistaa, ettei lainanantajan kannata luotottaa sellaista tahoa, jonka takaisinmaksukykyyn sisältyy suuri riski. Nykyisin luottoriskien hallintaa ei voida toteuttaa parhaalla mahdollisella tavalla, koska luotonhakijan ilmoittamia tietoja ei ole mahdollista tarkastaa mistään. Luotonhakijan luottokelpoisuuden arviointia ei voida tehdä huolellisesti ja vastuullisesti ilman positiivisen luottotietorekisterin tietoja. 

Vastapuolen maksettavaksi tuomittavat oikeudenkäyntikulut summaarisissa velkomusasioissa

Ehdotuksessa esitetään muutettavaksi voimassaolevia summaaristen oikeudenkäyntimenettelyn taksoja olennaisesti. Ehdotuksessa on unohdettu kokonaan se, että summaarisen oikeudenkäyntimenettelyn taksojen pitää kattaa kaikki haastehakemuksen laatimiseen liittyvät työvaiheet, kaikki tarvittava yhteydenpito tuomioistuimen yhteyshenkilöiden, vastaajan / vastaajien ja kantajan kanssa haastehakemuksen vireille tulosta asian ratkaisuun saakka sekä tuomioistuimen päätöksen tarkastukseen liittyvä työ. Ehdotuksen tariffimuutos on laadittu ajatuksella, että kaikki summaarisen oikeudenkäyntimenettelyn työvaiheet tehdään hyvin konekielisesti ilman ihmistyövoimaa. Ehdotuksessa on täysin unohdettu se, että summaarisen velkomusasian hoitaminen edellyttää hyvin usein laajaa asiakaspalvelutyötä haastehakemuksen laatimisvaiheesta aina päätöksen saamiseen saakka. Oikeusministeriön tilastojen mukaan tämän asiakaspalvelutyön kesto on jokaisen summaarisen haasteasian osalta keskimäärin kahden kuukauden pituinen aika, joka alkaa haastehakemuksen laatimisesta ja päättyy oikeuden päätöksen antamiseen. Yhteydenpidon tarve syntyy pääsääntöisesti vastaajan aloitteesta haasteen vireille tulon jälkeen.

Perintätoimistojen käytössä oleva riidattomien oikeudenkäyntiasioiden käsittelyjärjestelmä Santra on ollut käytössä vuodesta 1993. Santra -järjestelmää on toki kehitetty moneen otteeseen, mutta se on edelleen sama järjestelmä kuin vuonna 1993. Tämän vuoksi vastapuolen maksettavaksi tuomittavien oikeudenkäyntikulujen tarkistamista alaspäin ei voida perustella tietojärjestelmien viime vuosien sähköistymiskehityksellä.

Oikeudenkäyntikulujen alentamisehdotukset ovat niin huomattavia ja vailla perusteluita, että asia vaatisi erillisen selvityksen. Ehdotetut oikeudenkäyntikulut ovat jopa alemmat kuin nykyiset valtiolle menevät oikeudenkäyntimaksut. Ehdotuksen mukaiset oikeudenkäyntikulut eivät vastaa kustannustason kohoamista ja rahanarvon muutoksia. 

Vertailun vuoksi haluamme ottaa esille sen, että käräjäoikeuksien sähköisen asiointiliittymän käyttöönoton yhteydessä oikeudenkäyntimaksua laskettiin 25 % sähköisesti vireille laitettavien asioiden osalta. Tämän alennuksen voidaan nähdä syntyneen siitä, että asioiden käsittely käräjäoikeuksissa helpottui ja osa hyödystä haluttiin antaa velallisille ja velkojille. Nyt ehdotetuissa taulukkomaksumuutoksissa ehdotetaan kuitenkin 34 – 62 % alennuksia perustaksoihin. Oikeusministeriön työryhmämietinnössä 2009:7 (Riidattomien velkomisasioiden käsittelyn kehittäminen) sivulla 19 todetaan, että sähköisen haastehakemuksen osalta kantajat tekevät käytännössä suuren osan tuomioistuimen työstä syöttäessään vaatimukset järjestelmään siten, että ne ovat suoraan luettavissa Tuomas – järjestelmästä ja siirrettävissä sekä haasteeseen että tuomioon. Tämän vuoksi asiointiliittymän osalta on kohtuullista, että kantajat saavat myös osan siitä hyödystä, jonka he asiointiliittymää käyttämällä tuottavat valtiolle. 

Oikeudelliseen perintään liittyvät perintätoimiston kustannukset / työt

Summaarisen haastehakemuksen oikeudenkäyntikuluilla pitää pystyä kattamaan aiheuttamisperiaatteen mukaisesti seuraavat kantajan haastehakemuksen laatimiseen liittyvät kustannukset / työvaiheet:

Kiinteät kustannukset:
•	vuokrat, 
•	kalusteet 
•	atk-laitteet 
•	Santra -järjestelmän kehittämis- ja ylläpitokustannukset)
•	henkilöstökulut (palkat)

Haastehakemuksen laatimiseen liittyvät yleisimmät toimet ja kulut:

•	Asianosaiset: Kantaja /Vastaaja (henkilötunnus, y –tunnus, osoitetiedot)
•	kaupparekisteritietojen tarkistaminen
•	Oikeuspaikasta päättäminen: yleinen oikeuspaikka, erityinen oikeuspaikka, sopimusperusteinen oikeuspaikka 
•	Vaatimukset: pääomat, sopimuskorot, viivästyskorot, kustannukset / kulut, yhteisvastuut, rajoitetut vastuut, vaatimus omaisuuden arvosta / vakuudet, yhdistetyt vaatimukset
•	Perusteet: sopimukset, sitoumukset, osasuoritusten koronlaskenta, sopimusten purkamiset / eräännyttämiset, häädöt, omistusoikeuden vahvistamiset, yhdistettyjen vaatimusten perusteet
•	Asiamiehen suorittama tarvittava asiakaspalvelutyö vastaajan, kantajan (velkojan) ja tuomioistuimen edustajien kanssa summaarisen oikeudenkäyntimenettelyn keston, keskimäärin noin 2 kuukauden aikana. Yhteydenpidon tarve syntyy pääsääntöisesti vastaajan aloitteesta haasteen tultua vireille tuomioistuimessa.

Eduskunnan lakivaliokunta on ottanut viimeksi kantaa summaaristen oikeudenkäyntikulujen sisältöön käsitellessään oikeudenkäyntikulujen korvaamista koskevia oikeudenkäymiskaaren säännöksiä vuonna 2008. Lakivaliokunnan mietinnössä 26 / 1998 vp on todettu, että oikeusministeriön on antaessaan määräyksiä summaaristen asioiden oikeudenkäyntikulujen perusteista otettava huomioon perintätoiminnan yleiskulut ja kohtuullinen palkkio tehtävästä. Suomen Perimistoimistojen Liitto ry:n mielestä ehdotuksessa ei ole otettu huomioon perintätoiminnan yleiskuluja eikä kohtuullista palkkiota tehtävän suorittamisesta. Ehdotetulla kulutaksoituksella ei pystytä kattamaan haastehakemusten laatimisesta ja haasteprosessista syntyviä kustannuksia, ne jäävät velkojan vastattavaksi.

Suomen Perimistoimistojen Liitto ry esittää, että nykyisin voimassa olevia summaarisen oikeudenkäyntimenettelyn taksoja korotetaan vastaaman kustannustason kohoamista ja rahanarvon muutoksia.

Helsingissä 4. päivänä toukokuuta 2012

Suomen Perimistoimistojen Liitto ry

Jyrki Lindström
puheenjohtaja